|  |  |
| --- | --- |
| **ROKODELSKA PANOGA** | **Kaligrafija** |
| **POVZETEK** | |
| Kaligrafija je zvrst vizualne umetnosti, ki sega na področje pisanja tako zgodovinskih kot tudi sodobnih pisnih stilov. Kaligrafi delujejo na dveh področjih, to sta unikatna kaligrafija ter kaligrafija kot orodje vizualnih komunikacij. | |
| **OPIS PANOGE** | |
| *Kaligrafija (grško Καλλιγραφία (kalligrafia), κάλλος (kállos, lepo) oz. καλός (kalós, lepo, dobro) in γράφειν (gráfeïn, pisati))* je vizualna umetnost, povezana s področjem pisanja. Zgodovina zahodne kaligrafije sega v prva stoletja našega štetja z nastankom rimskih rokopisov. Kaligrafija v svojem osnovnem pomenu zajema pisanje z zgodovinskimi pisavami, ki so pisane po določenih pravilih (vrsta peresa, kot pisanja, kot peresa), na primer unciala, karolinška minuskula, bastarda.  Umetnost lepega pisanja je bila domena pisarjev, ki so bodisi ustvarjali naročene rokopise bodisi so prepisovali knjige za potrebe knjižnic. Zahodna kaligrafija je navzoča po vsej Evropi, v Sloveniji je dobro raziskan skriptorij, v katerem je v 13. stol nastala cela vrta izjemnih rokopisov.  V 20. stol. je kaligrafija v zahodni Evropi doživela prebujenje in razcvet ter se začela uveljavljati kot samostojna likovna panoga. Od strogega posnemanja zgodovinskih pisav je začela posegati po njihovih sodobnih interpretacijah ter razvijati nove in celo abstraktne forme.  Kaligrafija je danes prepletena s številnimi vizualnimi zvrstmi, kot so grafično in industrijsko oblikovanje, street art, body art, itd..  V slovenskem prostoru so kaligrafi redko izpričani, še redkejši so poklicni. V novejši dobi so to področje pokrivali slikarji (na primer Maksim Gaspari), še pogosteje pa arhitekti ter nekaj posameznikov drugih poklicev. Formalnega izobraževanja s tega področja niso bili deležni in so samouki, a z izjemno razvitim čutom do pisav.  V slovenščini razlikujemo pojma kaligrafija in lepopis. Slednji se v pogovornem jeziku bolj nanaša na vsakodnevno pisavo oz. na pisavo, ki so je nekdaj učili v šolah in so jo pri svojem delu uporabljali uradniki.  Kaligraf za pisanje uporablja kovinska ali ptičja peresa s prirezano ali ostro konico, črnila, tempere in (največkrat) papir. Osnovno znanje zajema natančno posnemanje zgodovinskih pisav.  Napredna kaligrafska znanja zajemajo predvsem sposobnost abstrahiranja pisav, ornamentiranje, sposobnost oblikovanja zahtevne vizualne kompozicije, prilagajanje zahtevam vizualne komunikacije (naslovnice knjig, oblikovanje embalaže, svetlobnih predmetov, itd.).  Na tej stopnji kaligraf lahko posega po različnih materialih (les, kovina, tekstil, steklo, pesek, murali, bron, plastika, pozlata) in tehnikah njihove obdelave ali drugih tehnikah (video, performance).  Kaligrafijo lahko uporabimo za pisanje ovojnic, izdelavo vabil (tudi poročnih) – unikatno izdelanih ali natisnjenih, izdelavo slavnostnih listin, vpisovanje imen v diplome ali častne knjige, oblikovanje plakatov, naslovnic knjig, embalaže; so tudi samostojna kaligrafska dela na papir, stene stavb, telo, avtomobile, za izdelavo imen lokalov/stavb, klesanje napisov v kamen.  Kaligrafija se uporablja tudi kot tehnika umirjanja ali kot terapevtska tehnika.  V Sloveniji se predmet kaligrafija izvaja le v prvem semestru študija vizualnih komunikacija na Akademiji za likovno umetnost in oblikovanje Univerze v Ljubljani. Sedanji poklicni kaligrafi so si znanje pridobili v tujini na zasebnih tečajih kaligrafov svetovne veljave.  Študij kaligrafije je izredno pomemben predvsem za spoznavanje ustroja črk, na katerem kasneje svoje znanje gradijo tipografi.  V Sloveniji se leta 2022 s kaligrafijo profesionalno ukvarja največ pet ljudi. Marko Drpić, oblikovalec in kaligraf/iluminator, vodi neprofitni studio za tipografijo in tiskarsko dediščino tipoRenesansa v Ljubljani. Z velikim številom različnih tečajev pa je kaligrafija razširjena med ljubitelji. Zaradi majhnega števila slovenski kaligrafi niso povezani v stanovsko organizacijo. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Obvladovanje kaligrafije vključuje natančno posnemanje zgodovinskih pisav ter sposobnost umeščanja pisav v vizualne kompozicije; uporabo najrazličnejših pisal, črnil in drugih tradicionalnih in sodobnih pripomočkov za pisanje ter uporabo različnih pisnih podlag. Sodobni kaligraf mora biti sposoben pisavo prenesti in obdelati z digitalnimi orodji.  Kaligrafija je vključena v program na Akademiji za likovno umetnost in oblikovanje, obstaja velika ponudba tečajev. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Kaligrafija še ni vpisana v slovenski register nesnovne kulturne dediščine. Panoga je ogrožena, saj na območju Slovenije obstaja največ pet profesionalnih kaligrafov. Veliko pa je ljubiteljskih in priložnostnih kaligrafov. |
| **Vidik identitete in prepoznavnosti** | Kaligrafi po Sloveniji delujejo individualno, a se med seboj podpirajo. Prenos znanja poteka individualno, pa tudi skozi organizirane tečaje in izobraževanja, predstavitve na promocijskih dogodkih, v okviru tehniških in kulturnih dni po osnovnih šolah, knjižnicah in ljudskih univerzah po Sloveniji. |
| **Vidik družbenega in gospodarskega napredka** | Na voljo je širša paleta pripomočkov, poleg ohranjanja starejših pisav se razvija tudi segment sodobnih pisav, prepletanje kaligrafije z različnimi umetniškimi praksami, boljša je dostopnost do aktivnosti v tujini (razstave, dogodki, projekti, izobraževanje).  Kaligrafija deluje na dveh ravneh: kot unikatno oblikovanje in kot orodje za izdelavo vizualnih komunikacij v tiskovinah ali v digitalnih okoljih (kaligrafske animacije). V tem pogledu ima tudi gospodarski pomen.  Koristi pisanja z roko in s tem kaligrafije so številne. Pisanje črk s peresom po pisni podlagi veča kognitivne sposobnosti, natančnost in izboljšuje kratkoročni spomin.  Poučevanje kaligrafije prispeva k boljši pisni podobi, spodbuja višje estetske kriterije pri oblikovanju (tudi javnega prostora). |
| **Vidik učinkov na medgeneracijsko povezovanje in vseživljenjsko učenje** | Učenje kaligrafije je namenjeno vsem generacijam, mnogi se te veščine priučijo šele v poznih letih, kar spodbujajo različna društva, rokodelski centri in univerze za tretje življenjsko obdobje. Tečaji kaligrafije so zelo primerni tudi za otroke v zgodnjih fazah razvoja, ko se njihovi možganski centri še oblikujejo. Ker je poleg jezikovne tudi vizualna dejavnost, je primerna za socializacijo tudi tujejezičnih skupin. |
| **Vidik učinkov na turizem** | Kaligrafi v svojih ateljejih po Sloveniji ponujajo in vključujejo svoje dejavnosti v turistično ponudbo in s tem predstavljajo dodatno ponudbo kraja. Kaligrafski prikazi so pogosti tudi na različnih sejemsko-turističnih dogodkih, kaligrafija je vidna na izdelkih, embalaži, napisnih tablah. |
| **Viri in literatura** |  |